**tu nu trăiești printre oameni**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tu nu trăiești printre oameni.

tu trăiești într-un crepuscul

între ocean și nisipuri

doar stelele căzătoare

mai pătrund în aurora

templului tău

tu nu trăiești printre oameni,

tu trăiești printre nemuritori

și centauri

care te păzesc în labirintul cetăților

scufundate

tu nu trăiești printre oameni,

tu trăiești printre sfincșii

care veghează tăcerea pustiului

tu nu trăiești printre oameni,

tu trăiești printre statuile templelor

îngropate

doar mai apari dintre ruine uneori

călare pe inorogul tău alb

care mai străpunge câte un îndrăgostit

în centrul inimii,

transformându-l

în legendă